Vroue bemagtig | Netwerk24
AfriForum se Bethlehem-buurtwag bied in Maart gratis selfverdedigingsklasse aan.
Volgens Isoldé Laesecke, voorsitter van AfriForum se Bethlehem-tak, is die eerste klasse daarop gemik om meisies en vroue te bemagtig om hulself teen 'n moontlike verkragting te beskerm. Dit is geskik vir meisies ouer as 12 jaar en vir ouer vroue.
"Omdat dit 'n sensitiewe onderwerp is, word die klasse deur 'n professionele, opgeleide vrou van Fortis aangebied," sê Laesecke.
'n Klas bestaan uit praktiese demonstrasies en teorie, en sal sowat drie uur duur.
Individuele aandag word aan elke deel­nemer gegee en slegs 25 vroue kan hulle vir 'n klas registreer.
Die eerste klas word op Vrydag 15 Maart om 18:00 aangebied en die tweede een op Saterdag 16 Maart om 08:00. Saterdag se klas is 'n herhaling van Vrydag s'n.